
                 03.11.2010. a nr…..

Projekteerimistingimuste määramine

(Peetri platsi ja Tuleviku tn 10a kinnistusiseste teede osaline rekonstrueerimine 
koos ühissõiduki paetuseks ettenähtud lisaraja, jalakäijate puhkeala
ning bussi- ja tolliterminali ehitamisega)

	1. ASJAOLUD JA MENETLUSE KÄIK




26.10.2010. a Narva Linnavalitsuse Linnavara- ja Majandusamet, mida esindab direktori kohusetäitja Tamara Luigas, taotles Narva Linnavalitsuse Arhitektuuri- ja Linnaplaneerimise Ametilt projekteerimistingimusi Peetri platsi ja Tuleviku tn 10a kinnistusiseste teede osaliseks rekonstrueerimiseks koos ühissõiduki paetuseks ettenähtud lisaraja, jalakäijate puhkeala ning bussi- ja tolliterminali ehitamisega. Peetri platsi ja Tuleviku tn 10a kinnistud kuuluvad Narva linnale ning asuvad ajaloolise keskuse kaitsetsoonis. Taotlusega on esitatud eskiisprojekt „Bussi- ja tolliterminal, Tuleviku tn 10a, Peetri plats, Narva”. 
Eskiisprojekt lähtub eesmärgist leida Narva ja Ivangorodi vahel käivitatava süstikbussi terminalile sobiv asukoht ja mahuline lahendus Peetri platsi ääres. Lahendus pakub funktsionaalse ja ruumilise lahenduse Peetri platsi põhjaküljele arvestades läbivaid jalakäijate ja transpordi liiklusvooge.
Eskiisprojektiga on kavandatud ühekorruseline osaliselt maa-aluse korrusega kerge ja läbipaistev bussi- ja tolliterminal. Tänavakorruse seinad kavandatakse valdavalt klaasprofiilist. Terminal paikneb vahetult Peetri platsi ääres ning küllalt intensiivse läbitavusega liikluse- ja jalakäijate ala vahel. Endise monumendi tehislik kõrgendik tasandatakse ja rajatakse jalakäijate puhke- ja ooteala.
Bussi ja tolliterminal on jagatud funktsionaalselt kolme eraldiseisvasse plokki. Keskplokis paiknevad kaks ootesaali ja nende vahel passi- ja pagasikontrolli ruumid. Eraldiseisvalt paiknevad plokid on ühendatud tervikuks jätkuva varikatusega, kaetud välisruum toimib bussioote varjualusena.
Teeseaduse1 § 2 kohaselt tee on maantee, tänav, metsatee, jalgtee ja jalgrattatee või muu sõidukite või jalakäijate liiklemiseks kasutatav rajatis, mis võib olla riigi või kohaliku omavalitsuse või muu juriidilise isiku või füüsilise isiku omandis. Tee koosseisu kuuluvad sõidutee, kõnnitee, parkla ja puhkekoht, ühissõiduki peatuseks ettenähtud ala ja ootekoda, piirikontrolli ja tollikontrollirajatis ning muud rajatised. Teeseaduse1 § 17 kohaselt tee ehitamise tulemus on uus tee, uus ristmik või lisarada.
Teeseaduse1 § 19 kohaselt avalikult kasutatava tee ehitamise aluseks on tee-ehitusprojekt (edaspidi projekt). Projekt koostatakse kooskõlas üldplaneeringuga. Kui tee asukoht erineb üldplaneeringus sätestatust, peab algatama planeeringu muutmise. 

Kuna Peetri platsi ja Tuleviku tn 10a kinnistusiseste teede asukoht ei erine üldplaneeringus sätestatust ning kavandatakse vaid nende osalist rekonstrueerimist koos tee koosseisu kuuluvate ehitiste ehitamisega, siis teeb Arhitektuuri-ja Linnaplaneerimise Amet ettepaneku projekteerimistingimuste kinnitamiseks Peetri platsi ja Tuleviku tn 10a kinnistusiseste teede osalise rekonstrueerimise ehitusprojekti koostamiseks koos ühissõiduki paetuseks ettenähtud lisaraja, jalakäijate puhkeala ning bussi- ja tolliterminali ehitamisega.

	2. ÕIGUSLIKUD ALUSED



2.1    Teeseaduse §19 lõike 5 kohaselt kohalike teede projekteerimise tingimused väljastab valla- või linnavalitsus.
2.2    Ehitusseaduse §19 lõike 1 punkti 2 kohaselt ehitise püstitamiseks ja laiendamiseks koostatava ehitusprojekti aluseks on detailplaneeringu koostamise kohustuse puudumise korral projekteerimistingimused.

2.3    Ehitusseaduse §19 lõike 3 kohaselt projekteerimistingimused on kohaliku omavalitsuse kinnitatud konkreetsele ehitisele kohaldatavad arhitektuursed ja ehituslikud tingimused. 
2.4    Narva linna ehitusmääruse §22  lõike 1 kohaselt projekteerimistingimused kinnitab korraldusega Linnavalitsus.

	3. OTSUS




3.1 Määrata projekteerimistingimused Peetri platsi ja Tuleviku tn 10a kinnistusiseste teede osalist rekonstrueerimist koos ühissõiduki paetuseks ettenähtud lisaraja, jalakäijate puhkeala ning bussi- ja tolliterminali ehitamisega järgnevalt:
	3.1.1. ÜLDANDMED



	3.1.1.1 Taotleja: Narva Linnavalitsuse Linnavara- ja Majandusamet, Peetri plats 3, Narva.
3.1.1.2 Krundi aadress, mille kohta esitatakse taotlus: Tuleviku tn 10a, Peetri plats. 
3.1.1.3  Kinnistusraamatu andmed: 
3.1.1.3.1 Tuleviku tn 10a, katastriüksuse tunnus 51101:001:0051, üldkasutatav maa 100 %; 
3.1.1.3.2 Peetri plats, katastriüksuse tunnus 51101:001:0060, transpordimaa 100 %.            

	3.1.1.4  Projekteerimistingimuste koostamise alus:     

3.1.1.4.1 Projekteerimistingimuste 26.10.2010. a taotlus nr 2156/1-12;

3.1.1.4.2 Ehitusseadus1, Teeseadus1, Narva linna ehitusmäärus;
3.1.1.4.3 Euroopa Parlamendi ja Nõukogu direktiiv 2002/91/EÜ ehitiste energiatõhususe kohta;
3.1.1.4.4 Eestis kehtivad normatiivid, EPN, Eesti Standardid.

	3.2 PROJEKTEERIMISE EESMÄRK




Projekti koostamise eesmärgiks on Peetri platsi ja Tuleviku tn 10a kinnistusiseste teede osaline rekonstrueerimine koos ühissõiduki paetuseks ettenähtud lisaraja, jalakäijate puhkeala ning bussi- ja tolliterminali ehitamisega.
	3.3 ÜLDNÕUDED




3.3.1 Projekt (selle osad) peab olema koostatud või kontrollitud Ehitusseaduse §-s 47 nimetatud projekteerimises pädeva vastutava spetsialisti poolt. 

3.3.2 Tiitellehel, seletuskirjas ja jooniste kirjanurkades esitada vastutavate spetsialistide originaalallkirjad.
3.3.3 Projekti koostamisel juhinduda Eestis kehtivatest seadustest, standarditest, normdokumentidest ja juhenditest, sealhulgas:
- Teede- ja sideministri 28.09.1999. a määrus nr 54 “Teeprojekti suhtes esitatavad nõuded”;

- Eesti Standard EVS 843:2003 “Linnatänavad”;

- Eesti Standard EVS 907:2010 „Rajatise ehitusprojekt”;

- Majandus- ja kommunikatsiooniministri 17.09.2010. a määrus nr 67 „Nõuded ehitusprojektile“;

- Eesti Standard EVS 811:2006 „Hoone ehitusprojekt”;

   - Eesti Standard EVS 865-1:2006 „Hoone ehitusprojekti kirjeldus. Osa 1: Eelprojekti seletuskiri”;

- Narva Linnavolikogu 30.11.2006. a määrus nr 48 „Narva linna ehitusmäärus” jne.
3.3.4 Projekt peab olema heaks kiidetud kõigil ehitusseadusega ettenähtud juhtudel.
3.3.5 Projekti koosseisus esitada originaalkooskõlastused (ettevõtte nimetus, kooskõlastaja nimi, kuupäev, telefon).
3.3.6 Esitada kooskõlastuste koondtabel.

3.3.7 Narva linna peageodeedi poolt väljastatud geodeetiline alusplaan täpsusega M 1:500 ja Narva Linnavalitsuse korraldus projekteerimistingimuste kinnitamise kohta esitada ehitusprojekti lisadena.
3.3.8 Tehnilised näitajad esitada vastavalt Majandus- ja kommunikatsiooniministri 24.12.2002. a määrusele nr 69 „Ehitise tehniliste andmete loetelu“.
3.3.9 Ehitiste kasutamise otstarbed esitada vastavalt Majandus- ja kommunikatsiooniministri 26.11.2002. a määrusele nr 10 „Ehitise kasutamise otstarvete loetelu”.
3.3.10 Esitada ehitusgeoloogiliste uurimistööde andmed.
3.3.11 Esitada projekti koosseisus 3-D vaated.
3.3.12 Esitada töödekorraldamise projekt.
3.3.13 Esitada projektiosa, kus on toodud projekteeritud hoone vastavus energiatõhususe miinimumnõuetele (Ehitusseadus1§ 3 lõige 7).
3.3.14 Esitada ehitusprojekti sõltumatu ekspertiis.
3.3.15 Esitada Narva Linnavalitsuse Arhitektuuri- ja Linnaplaneerimise Ametile kooskõlastamiseks ehitusprojekt vähemalt kahes identselt komplekteeritud eksemplaris.
	3.4  ARHITEKTUURSED JA LINNAEHITUSLIKUD TINGIMUSED


3.4.1 Lubatud teekatted: teekattekivid, betoonplaadid, asfalt. 
3.4.2 Tagada puuetega inimeste liikumisvõimalused vastavalt Majandus-ja kommunikatsiooniministri 28.11.2002. a määrusele nr 14 „Nõuded liikumis-, nägemis- ja kuulmispuudega inimeste liikumisvõimaluste tagamiseks üldkasutatavates ehitistes”.
3.4.3 Vertikaallahendus: tagada vete äravool teekattelt.
3.4.4 Esitada ehituseaegne liikluskorralduse skeem.

3.4.5 Esitada raiete ja asendusistutuse plaanid dendroloogilise hindamise alusel. Projekti koosseisus esitada dendroloogiline hinnang ning projekteeritud taimmaterjali loetelu. 
3.4.6 Väikevormid ja valgustimastid: dekoratiivsete ja eksklusiivsete elementidega, lähtudes piirkonna eripärast. Valgustite ja väikevormide näidised esitada projekti lisadena.
3.4.7 Terminali arhitektuurne kontseptsioon: vastavalt esitatud eskiisile „Bussi- ja tolliterminal, Tuleviku tn 10a, Peetri plats, Narva”. 
3.4.8 Situatsiooniskeem: kasutada Narva linna kaarti Narva Linnavalitsuse Arhitektuuri- ja Linnaplaneerimise Ameti kodulehelt www.narvaplan.ee.
3.4.9 Asendiplaani koostamisel kasutada tõest tehnovõrkudega digitaalset geodeetilist krundi alusplaani. Joonisel esitada lisaks tabel: „Ehitiste eksplikatsioon” (sh projekteeritavate välisvõrkude andmed).

3.4.10 Jäätmekäitlus, keskkonnakaitsemeetmed ja tuleohutusmeetmed: lahendada projekti koosseisus.
3.4.11 Muud nõuded: vastavalt Muinsuskaitseameti, Politsei- ja Piirivalveameti, Ida-Eesti Päästekeskuse, Narva Linnavalitsuse Linnavara- ja Majandusameti nõuetele ning seadustes, määrustes ja standardites kehtestatud nõuetele.
	3.5  ERITINGIMUSED




3.5.1    Välisvõrkude projekteerimiseks soovitavalt esitada eraldi ehitusprojektid. Eriosadele taotleda tehnilised tingimused. Välisvõrkude projektid kooskõlastada vastavate võrguvaldajate, maaomanike ning Narva Linnavalitsuse Linnavara- ja Majandusameti kommunaalmajanduse osakonnaga. Välisvõrkude projektide koosseisus esitada lisaks plaan ja ristlõiked „Ehitustööde käigus rikutud katete taastamine” (plaanil näidata rikutud katete taastamise vööndid, eristades neid viirutusega).
3.5.2 Võtta nõusolek ehitustööde läbiviimiseks projekteeritaval alal olemasolevate ja projekteeritud tehnovõrkude kaitsevööndite valdajatelt.
	3.6 KOOSKÕLASTUSED




3.6.1  Ida-Eesti Päästekeskus.

3.6.2  Muinsuskaitseamet.

3.6.3  Politsei- ja Piirivalveamet.
3.6.4  Narva Linnavalitsuse Linnavara- ja Majandusamet.
3.6.5  Narva Bussiveod AS.

3.6.6  Narva Linnavalitsuse Arhitektuuri- ja Linnaplaneerimise Amet.
	4.  RAKENDUSSÄTTED




4.1    Käesolevad projekteerimistingimused on kehtivad kuni 02.11.2012. a.
4.2    Käesolev korraldus jõustub alates teatavakstegemisest.
4.3    Käesoleva korralduse peale võib esitada Narva Linnavalitsusele vaide haldusmenetluse seaduses sätestatud korras 30 päeva jooksul arvates korraldusest teadasaamise päevast või esitada kaebuse Tartu Halduskohtu Jõhvi kohtumajale halduskohtumenetluse seadustikus sätestatud korras 30 päeva jooksul arvates korralduse teatavakstegemisest.

Tarmo Tammiste

Linnapea

Ants Liimets

	
	Linnasekretär

